|  |
| --- |
| **ΕΛΛΗΝΙΚΗ ΔΗΜΟΚΡΑΤΙΑ** |
|  |

**ΑΝΑΚΟΙΝΩΣΗ**

**Εφαρμογή του μέτρου Ανώτατης Διάρκειας Φοίτησης – Διαγραφή φοιτητών**

Αγαπητοί/ες φοιτητές/τριες

Σύμφωνα με τα οριζόμενα στον ν. 4957/2022 και ειδικότερα στο άρθρο 76, στην Τριτοβάθμια Εκπαίδευση εφαρμόζεται το μέτρο της Ανώτατης Διάρκειας Φοίτησης (ΑΔΦ). Ο υπολογισμός της Ανώτατης Διάρκειας Φοίτησης, εξαρτάται από την κανονική διάρκεια σπουδών και το έτος εισαγωγής του φοιτητή.

Μετά τη συμπλήρωση του χρονικού ορίου της ΑΔΦ, και αφού ολοκληρωθεί η επαναληπτική εξεταστική περίοδος του Σεπτεμβρίου 2025 θα πρέπει να εκδοθούν από τη Συνέλευση Τμήματος, πράξεις διαγραφής. Σε πρώτη φάση **οι πράξεις διαγραφής αφορούν φοιτητές που είχαν εισαχθεί το ακαδημαϊκό έτος 2016-2017 και πιο πριν, σε Τμήματα τετραετούς φοίτησης** του Πανεπιστημίου Πατρών και πρώην ΤΕΙ, με επιφύλαξη των επόμενων παραγράφων.

1. **Υπέρβαση του ορίου της Ανώτατης Διάρκειας Φοίτησης**, για χρονικό διάστημα από ένα (1) έως ν έτη, μπορεί να πραγματοποιηθεί κατ’ εξαίρεση για σοβαρούς λόγους υγείας φοιτητών, ή συγγενών πρώτου βαθμού, εξ αίματος ή εξ αγχιστείας ή συγγένειας λόγω συμφώνου συμβίωσης.
2. Επιπλέον, φοιτητές που ανήκουν σε κάποια από τις επόμενες κατηγορίες: α) αποδεδειγμένα εργάζονται τουλάχιστον 20 ώρες εβδομαδιαίως, β) έχουν αναπηρία ή ειδικές εκπαιδευτικές ανάγκες και γ) είναι αθλητές αναγνωρισμένων αθλητικών σωματείων κι έχουν διακριθεί σε πανελλήνια πρωταθλήματα ή διεθνείς αγώνες, μπορούν να υπαχθούν σε καθεστώς **Μερικής Φοίτησης**. Με το καθεστώς αυτό, ο κάθε φοιτητής μπορεί να δηλώσει και να εξεταστεί στα μισά από τα κανονικά μαθήματα κάθε εξαμήνου και κάθε ακαδημαϊκό εξάμηνο προσμετράται ως μισό. Οπότε αντίστοιχα παρατείνεται και το χρονικό όριο ΑΔΦ (για φοιτητές που εντάσσονται σε καθεστώς μερικής φοίτησης για μονό αριθμό εξαμήνων, η παράταση του χρονικού ορίου ΑΔΦ, στρογγυλοποιείται σε ολόκληρο επιπλέον εξάμηνο).

Για τις ανωτέρω διαδικασίες παρακαλούνται οι ενδιαφερόμενοι να επικοινωνούν με τις Γραμματείες των Τμημάτων τους.

Επισημαίνεται ότι πριν την έκδοση των προαναφερθέντων πράξεων διαγραφών, μεσολαβούν συνολικά 3 εξεταστικές περίοδοι (Ιανουαρίου-Φεβρουαρίου 2025, Ιουνίου 2025 και Σεπτεμβρίου 2025), στις οποίες οι φοιτητές που είχαν εισαχθεί το ακαδημαϊκό έτος 2016-2017 και πιο πριν θεωρούνται «επί πτυχίω» κι έχουν δικαίωμα σε κάθε μία από αυτές τις εξεταστικές να εξεταστούν σε όλα τα οφειλόμενα μαθήματα, υπό την προϋπόθεση ότι είχαν δηλωθεί κάποια στιγμή στη διάρκεια των σπουδών τους, ανεξαρτήτως του εξαμήνου διδασκαλίας τους (χειμερινό ή εαρινό).

Από τη Διεύθυνση Εκπαίδευσης και Έρευνας

Τμήμα Προπτυχιακών Σπουδών